মিনিটে ৫৭ বার! অদ্ভুত কীর্তিতে গিনেস বুকে ভারতের ‘ড্রিলম্যান’

কলকাতা: প্রচণ্ড গরমে একটি স্ট্যান্ড ফ্যানের বাতাস যেন স্বর্গীয় অনুভূতি এনে দেয়। কিন্তু কখনও ভেবেছেন, কেউ জিভ দিয়ে ইলেকট্রিক ফ্যান বন্ধ করতে পারে? অবিশ্বাস্য হলেও সত্যি, তেলেঙ্গনার (Telengana) বাসিন্দা ক্রান্তি কুমার পানিকেরা (Kranthi Kumar Panikera) এই অভিনব কাজটি করে গিনেস বুকে (Guinness World Records) নিজের নাম তুলেছেন। গিনেস ওয়ার্ল্ড রেকর্ডের তরফে সোশ্যাল মিডিয়ায় তাঁর এই কীর্তির একটি ভিডিও আপলোড করা হয়েছে। এই ভিডিওতে দেখা যাচ্ছে, ক্রান্তি কুমার (Drillman) জিভ দিয়ে একের পর এক ফ্যানের ঘূর্ণায়মান ব্লেড থামাচ্ছেন। এক মিনিটে তিনি থামিয়েছেন মোট ৫৭টি ফ্যান। এই অবিশ্বাস্য কীর্তি দেখে উপস্থিত দর্শক ও বিচারকেরা মুগ্ধ হন।

ভিডিওটি ইতিমধ্যেই ইন্সটাগ্রামে ৫৯.৩ মিলিয়ন ভিউ পেয়েছে এবং ভিডিওটি লাইক করেছেন ৪ লক্ষেরও বেশি মানুষ। এককথায় ক্রান্তি কুমারের এই অনন্য কীর্তি বিশ্বজুড়ে আলোড়ন ফেলেছে। অনেকেই তাঁর এই দক্ষতার প্রশংসা করেছেন। মেডেল এবং গিনেস সার্টিফিকেট গ্রহণের সময় ক্রান্তি কুমারের আবেগাপ্লুত হয়ে পড়ার মুহূর্তও হৃদয় ছুঁয়ে গেছে অনেকের।

আরও পড়ুন: ৩২ বছর পর ধৃত সহকারী! ‘গ্যাংস্টার’ ছোটা রাজনের খেলা শেষ?

জানা গিয়েছে, এই কৃতিত্ব অর্জনের পেছনে রয়েছে ক্রান্তি কুমারের কঠোর পরিশ্রম এবং ধৈর্য। যদিও বিষয়টি ঝুঁকিপূর্ণ, তবে তাঁর আত্মবিশ্বাস এবং দক্ষতা তাঁকে এই সাফল্যের চূড়ায় পৌঁছে দিয়েছে। সোশ্যাল মিডিয়ায় ক্রান্তি কুমারের এই কীর্তি নিয়ে আলোচনা অব্যাহত। তেলেঙ্গনার এই যুবকের উদ্ভাবনী দক্ষতা এবং অদম্য ইচ্ছাশক্তি অনুপ্রাণিত করেছে লক্ষ লক্ষ মানুষকে।